[pic] | AZ EURÓPAI KÖZÖSSÉGEK BIZOTTSÁGA |

Brüsszel, 21.12.2007

SEC(2007) 1720

BIZOTTSÁGI SZOLGÁLATI MUNKADOKUMENTUM

amely a következő dokumentumot kíséri: Javaslat AZ EURÓPAI PARLAMENT ÉS A TANÁCS RENDELETE a közúti nehéz tehergépjárművek kibocsátásai, valamint a járművek javítására vonatkozó információkhoz való hozzáférés tekintetében a tagállamok jogszabályainak közelítéséről A hatásvizsgálat összefoglalója {COM(2007) 851 final}{SEC(2007) 1718}

BIZOTTSÁGI SZOLGÁLATI MUNKADOKUMENTUM

amely a következő dokumentumot kíséri: Javaslat AZ EURÓPAI PARLAMENT ÉS A TANÁCS RENDELETE a közúti nehéz tehergépjárművek kibocsátásai, valamint a járművek javítására vonatkozó információkhoz való hozzáférés tekintetében a tagállamok jogszabályainak közelítéséről A hatásvizsgálat összefoglalója

Az elmúlt évtizedben javult a levegő minősége, de az Európai Unióban, különösen a városi területeken és a sűrűn lakott régiókban továbbra is komoly problémák vannak e téren.

Az EU még 2020-ban is messze lesz a 6. környezetvédelmi cselekvési program céljainak elérésétől. A jelenlegi jogszabályok hatékony végrehajtása ellenére is jelentős mértékű negatív egészségügyi és környezeti hatásokkal kell majd szembenézni.

Ezeknek a problémáknak a kezelése érdekében további intézkedéseket vettek számításba, és ennek során a következő lehetőségeket értékelték:

- a szakpolitika változatlanul hagyása,

- európai szintű szabályozás,

- tagállami szintű szabályozás,

- a tagállamok által bevezetendő adózási ösztönzők,

- nem jogi eszközök.

A hatásvizsgálat megmutatta, hogy szükség van a nehéz tehergépjárművek (Euro VI) kibocsátási határértékeinek további csökkentésére annak érdekében, hogy javuljon a levegőminőség, és egyúttal zavartalan maradjon a belső piac működése.

A szilárd szennyező anyagok egyre nagyobb aggodalomra adnak okot tudományos körökben, ezért a kibocsátási határértékek európai uniós szintű harmonizálására van szükség a nehéz tehergépjárművek forgalmazása és üzemeltetése előtti akadályok kialakulásának megelőzésére, és az ezekből a járművekből származó szilárd káros anyagok kibocsátásának jelentős csökkentésére egész Európában. A szilárd szennyezőanyagok kibocsátási határértékének 66%-os csökkentése javasolt, ami 0,01 g/kWh-ás kibocsátási határértéket jelent; ez a jelenlegi technológia mellett részecskeszűrők beszerelését teszi szükségessé minden dízelmotoros jármű esetében.

A nitrogén-oxidok (NOx) és a szénhidrogének (HC)[1] kibocsátásával kapcsolatos további fellépés is indokolt, mivel ennek hiányában számos tagállam nem tudná teljesíteni a nemzeti kibocsátási határértékekről szóló irányelv előírásait (2001/81/EK), és a levegőminőségi irányelvek felülvizsgálatára vonatkozó javaslat (COM(2005) 447)[2] előírásait. Az NOx kibocsátási határértékének 80%-os, 0,4 g/kWh-ra történő csökkentése javasolt. Az előírt NOx kibocsátási határértékeknek való megfelelés érdekében szükséges a motortechnológiák és az utókezelő technológiák nagyobb mértékű használata.

Ez a hatásvizsgálat a hatályos jogszabályok módosításait tárgyalja. Ezek általános célja, hogy tovább szigorítsák a járművekre vonatkozó kibocsátási határértékeket, úgy hogy jól megalapozott és átfogó előírásokkal csökkentik annak kockázatát, hogy a járművek feleslegesen káros anyagot bocsássanak ki, de ugyanakkor nem generálnak aránytalan költségeket sem. Ezen túlmenően szabványosított hozzáférést biztosítanak a járművek javítására vonatkozó információkhoz.

A hatásvizsgálat arra a következtetésre jutott, hogy helyénvaló lenne összehangolni a jövőbeni kibocsátási határértékeket az USA határértékeivel. A legtöbb érintett – az ágazat képviselőit is beleértve – támogatja az USA határértékeivel történő harmonizációt, és ennek költséghatékonyságát ez a hatásvizsgálat is alátámasztja.

Ennek eredményeképpen jelentősen javulna a levegő minősége, ugyanakkor csökkennének a motorok fejlesztési és vizsgálati költségei. Lényegében ez a javaslat lehetővé tenné a gyártók számára, hogy rendkívül környezetbarát motorokat gyártsanak mind az európai, mint az amerikai piacok számára.

A javaslat lehetővé tenné továbbá a tagállamok számára, hogy megfeleljenek a levegőminőségi irányelv előírásainak.

[1] A „szénhidrogének” (HC) és az „illékony szerves vegyületek” (VOC) kifejezések ebben a dokumentumban egymással felcserélhetően szerepelnek.

[2] Ez a környezeti levegőminőségről szóló irányelvre vonatkozó javaslat módosítaná a jelenlegi levegőminőségre vonatkozó jogszabályokat, azaz a 96/92/EK irányelvet (keretirányelv), HL L 296., 1996.11.21., 55. o., és a három „leányirányelvet”: 1999/30/EK, 2000/69/EK, 2002/3/EK, valamint a 97/101/EK tanácsi határozatot.